Oekraïne neem beheer van sleutelstadArgieffoto van Lyman, Oekraïne. (Foto: Anatolii STEPANOV / AFP) Wolodimir Zelenski, president van Oekraïne, het Sondag gesê Russiese troepe het hulle amptelik aan Lyman – ŉ sleutelstad wat geleë is in een van die vier Oekraïense streke wat Rusland geannekseer het – onttrek. “Lyman is sedert 12:30 heeltemal skoon. Dankie aan ons weermag!” het Zelenski gesê in ŉ video wat op sosiale media geplaas is. Die herowering van Lyman dui op die eerste Oekraïense militêre oorwinning in die gebied wat die Kremlin onlangs opgeëis het en onderneem het om met alle moontlike middele te verdedig. Die Oekraïense weermag het Lyman vroeër vandag binnegedring, wat Rusland aangespoor het om die “onttrekking” van sy troepe na “gunstiger linies” aan te kondig. “Ek is baie optimisties en baie gemotiveerd. Ek sien die aktiwiteite op die voorste linie, en hoe buitelandse wapens… ons help om ons land terug te neem,” het ŉ 33-jarige Oekraïense soldaat vandag aan AFP gesê. Zelenski het onderneem om binne die komende week meer gebiede in die land se oostelike Donbas-streek terug te neem. Pres. Wladimir Poetin van Rusland het Vrydag ŉ groot seremonie aangebied ter viering van die anneksasie van die vier Oekraïense gebiede Donetsk, Cherson, Lugansk en Zaporizhzhia. Oekraïne en sy bondgenote het egter die referendums wat dit voorafgegaan het as niksseggend afgemaak. Rusland se konstitusionele hof het Sondag, ondanks die Weste se veroordeling, die anneksasieooreenkomste wat deur Poetin met die Moskou-gesteunde leiers van die vier Oekraïense gebiede onderteken is as wettig erken. Die anneksasieverdrae sal Maandag deur Rusland se laerhuis van die parlement, die Doema, oorweeg word. Die vier gebiede skep ’n deurslaggewende deurgang tussen Rusland en die Krim-skiereiland, ŉ gebied wat ook in 2014 deur Rusland geannekseer is. Saam maak dit ongeveer 20 persent van Oekraïne uit.